De sætter pris på den natur, der er lige for næsen af os, og de står gerne tidligt op for at få de gode optagelser i hus. Mød Daniel og Simon i ”Naturfotograferne”.

Se ”Naturfotograferne” nederst i denne artikel eller på TV2 Nord Salto søndag 20. november klokken 19.45. Stierne, der snor sig gennem skoven. De grønne blade med dråber af morgendug. Fuglene, der synger. Daniel Brandt Andersen fra Aalborg har rejst i store dele af verden. Alligevel sker der noget helt særligt, når han går en tur med sit kamera i Nordjylland. - Det kan godt være, at man kan tage en tur til Amazonas, men der er noget over den danske natur, der gør mig glad for, hvor jeg kommer fra, når jeg vender hjem. Så ser man virkelig det smukke i sit eget land, siger han. Han peger på et træ, der er væltet og nu læner sig ud over stien. - Det skaber næsten en eventyragtig stemning af Ringenes Herre, hvor man går ind i en slugt og bliver ført med ind af naturen, siger han. Står op klokken træls Simon Müller er også draget af den natur, der venter lige uden for døren. Hans fotoeventyr begyndte, da han skulle skydive i USA og anskaffede sig et GoPro-kamera for at filme det. Hurtigt blev han bidt af det kameratekniske og begyndte at fordybe sig i det. - Det startede med, at jeg tog lidt billeder, og nu er det blevet til en relativt stor videoproduktion, siger Simon Müller, der har gjort hobbyen til et job ved siden af studierne. Simon brænder både for billeder og video, og i 2020 vandt han blandt andet i TV2 Nords fotokonkurrence i kategorien ”Det bedste sommerbillede” med dette billede: - I stedet for at sove længe vælger jeg at stå op klokken træls for at komme ud og tage et billede, siger han. Lader batterierne op Daniel Brandt Andersen og Simon Müller er to ud af fire fotografer, der står bag optagelserne i Nordjyllandsfilmen, der havde premiere i oktober. Begge så det som en god mulighed for at dele deres kærlighed til regionen med endnu flere, og de håber, at filmen kan inspirere folk til selv at besøge den nordjyske natur. - Der er noget smukt natur herude, og det er det, jeg med billederne gerne vil vise, siger Daniel Brandt Andersen. For ham er naturen et frirum. - Det er her, man får ladet batterierne op, selvom man bruger en masse krudt på at vandre. Det har en ro i sig. Det er her, jeg finder mine kreative sider frem. Tankerne får frit spil, siger han. Kom med Daniel og Simon ud i naturen i tredje afsnit af ”Naturfotograferne”, som du kan se lige her: